钦定古今图书集成/理学汇编/学行典/第188卷 > 金景文
## 钦定古今图书集成/理学汇编/学行典/第188卷 > 金景文

按《兰谿县志》：“金景文，字唐佐，少有大志，力学而不求
闻，与妻包竭诚以事其祖。若父。祖尝患噎，医弗能疗，
景文虔祷而痊。及父患疽，又斋祷于天，乞以身代，父
疾亦寻愈。丧母庐墓，夜见天光下烛，五色烂然，人以
为孝感所致。后庐父墓，乌鼠驯其旁，无怖状，风雹环
四邻，独不入其舍。乡人遇旱曰：‘旱无苦，金公祷必雨’”，
随祷而应。淳熙四年，郡守李椿以景文事状闻，诏依
例存恤。时有司劝率义役，景文首割膏腴，令子伟劝
成之，乡人信其行，不逾月而事集。